**600-letnica kronanja cesarice Barbare Celjske**

**Mag. Milan Štruc**

Barbara Celjska se je rodila okrog leta 1390 v Celju kot najmlajša hči kasnejšega državnega kneza Hermana II. Celjskega in grofice Ane Schaunberške. Po poroki z ogrskim kraljem Sigismundom Luksemburškim je bila že leta 1405 samostojno okronana za ogrsko kraljico.

Po tem, ko so leta 1411 volilni knezi ogrskega kralja Sigismunda izvolili za vladarja Svetega rimskega cesarstva, je potekalo v letu 1414 v cesarsko-kraljevem mestu Aachnu eno najbolj svečanih kronanj v Evropi tistega časa. Na njem so Sigismunda Luksemburškega in Barbaro Celjsko okronali za rimska, frankovska in germanska vladarja ter vladarja Svetega rimskega cesarstva. To je Barbaro Celjsko umeščalo v sam vrh najvišje državne oblasti v takratni Evropi. Kronanje v Rimu leta 1433 je samo še utrdilo njen položaj v Svetem rimskem cesarstvu. Kasneje je bila cesarica Barbara Celjska leta 1437 v Pragi še samostojno okronana za češko kraljico. Umrla je 11. julija 1451 in je bila položena k zadnjemu počitku v katedrali sv. Vida na Hradčanih v Pragi, kjer so pokopani številni najpomembnejši evropski vladarji.

Barbara Celjska je bila pomembna predstavnica celjske dinastije v krogih najvišjega evropskega plemstva. Njena sorodstvena povezanost in skupno preživljanje mladosti na celjskem dvoru z Ano Celjsko, kasnejšo kraljico Poljske in veliko kneginjo Litve, je vplivalo tudi na njene odločitve v sporu med poljsko krono in tevtonskim viteškim redom. Kot cesarica Svetega rimskega cesarstva je prispevala k zmagi Poljske nad tevtonskim viteškim redom v bitki pri Tanenbergu, s katero se je Poljska po dolgem času osvobodila izpod oblasti tevtonskega reda. Pomembno vlogo je imela tudi pri vzpostavljanju zavezništva med litovsko veliko kneževino ter poljskim in ogrskim kraljestvom, s katerim ji je uspelo za krajši čas ustvariti enotno monarhijo vse od Severnega do Črnega morja. Barbara Celjska je svoj visok monarhični položaj uporabila leta 1436, ko so se grofije celjska, ortenburška in sternberška, skupaj z vsemi drugimi celjskimi deželami in gospostvi, preoblikovale v samostojno državno kneževino Svetega rimskega cesarstva.

S cesarjem Sigismundom sta leta 1408 ustanovila Zmajev red, v katerem so bili zbrani najožji cesarjevi zaupniki in takrat največja ter najpomembnejša evropska vladarska imena. Barbara je bila edina ženska članica tega elitnega reda, katerega člana sta bila tudi celjska državna kneza Herman II. in Friderik II. Bila je tudi ena najbolj naprednih in svobodomiselnih žensk tistega časa. Obvladala je veščine diplomacije, govorila je več jezikov in zagovarjala nove družbeno kulturne tokove. Zanimali sta jo je tudi astrologija in alkimija.

V počastitev 600-letnice najpomembnejšega kronanja cesarice Barbare Celjske bo Republika Slovenija izdala poseben evrski spominski kovanec, Pošta Slovenije posebno znamko, priložnostni žig in , zvrstile pa se bodo tudi številne slovesnosti.